Setlhopha se tsosolosa mmino wa Sebirwa 
Lefatshe la Botswana le na le mmino wa setso mme o farologana ka merafe. Mmino wa Tsutsube o tlholega kwa kgaolong ya Kgalagadi,Phathisi yone e tlholega kwa Kweneng  le Setapa kwa ga Ngwaketse,Hosana kwa Bokalaka,Diware kwa kgaolong  ya Bokone Bophirima,Sebirwa kwa Bobirwa le Polka e e tlholegang kwa Kgalagadi e e simolotseng go tuma e bile go supa fa e tlaa nna mmamoratwa mo lefatsheng leno. Mebino e tshwana  le  Sebirwa, Diware, Hosana le Polka  ga  e a   anama thata  le lefatshe leno  jaaka mmino wa Setapa,Tsutsube le Phathisi e yone e setseng e binwa ke merafe yotlhe mo Botswana. Re tlare ke dipitse  ke  setlhopha sa mmino wa Sebirwa se se tlholegang mo Bobonong. Setlhopha se, se itlamile go netefatsa  seane se se reng Re tlare ke dipitse re bona ka mebala  ka go batla go bona Babirwa ba lemogwa fa e le Babirwa ka ngwao ya bone. Se bopilwe ka ngwaga wa 2002 e bile se na le maloko a le lesome le botlhano. Re tla re ke dipitse e setse e kile ya lalediwa go diragatsa kwa  lefatsheng  la China, Swaziland, Zimbabwe le South Africa. Re tla re ke Dipitse e eteletswe pele ke Rre Godfrey Maake, yo gape e leng modulasetilo wa lekgotla la Ngwao  Loshalaba le le okametseng  ditlhopha  tsa mmino wa Setso mo Botswana. Setlhopha  se, sa re se  ikaelela  go anamisa  mmino wa  Sebirwa  le lefatshe  leno ka  bophara  gore o  itsege  jaaka  mmino wa Phathisi, Tsutsube le Setapa  e e kgonneng  go  anamela  kwa  merafeng  yotlhe  ya  lefatshe  leno. Rre Godfrey  Maake  o tlhalositse  fa  mmino wa Sebirwa o gomagomediwa  ke go  nyelela fa o ka se salwe morago go bona gore o ka tsosolosiwa jang. Rre Maake  a re  setlhopha  sa gagwe se kile sa bo se  bina mmino  wa Tsutsube,Phathisi  le Setapa  mme  ba ile ba tsaya  tshwetso  ya go  tlogela  mebino e, mme ba itebaganya  le mmino wa morafe wa bone wa Sebirwa  ka maikaelelo a go thibela  mmino o go nyelela. A re, e sale dikgaisano tsa malatsi a ga Tautona tse di rotloetsang ngwao le bodiragatsi tse di tshwarwang ngwaga le ngwaga di  simologa, setlhopha  sa gagwe se tseneletse dikgaisano tse morago ga gore mmino wa Sebirwa o akarediwe mo dikgaisanong tse. O  tlhomamisitse fa setlhopha se, se phadisana le tse dingwe mo mminong o e bile se aga se gapa maemo a ntlha ngwaga le ngwaga. Rre Maake o boletse fa mmino wa Sebirwa  o tshwanetse  go anamisediwa  kwa dikgaolong  tse  dingwe  tsa lefatshe  leno gore merafe e mengwe e kgone go o ithuta mme le bone ba simolole go o bina fela jaaka mebino e mengwe e e tlholegang  kwa Ngwaketse, Kweneng le Kgalagadi  e kgonneng  go anama  le  lefatshe leno mo e setseng  e binwa ke  merafe  yotlhe ya  lefatshe leno ka bophara. A re Babirwa ka kakaretso  ba tshwanetse  go ema mmino  wa  bone  nokeng gore o seka wa  nyelela. O kgothaditse banana  ba kgaolwana  ya Bobirwa  go inaakanya le ditlhopha tsa mmino  wa Sebirwa  gore ba kgone go ithuta  mmino o. A re setlhopha  sa gagwe  se dira bojotlhe  go bona  gore  mmino o, o anamela  kwa  dikgaolong  tse dingwe  tsa lefatshe leno ka go ithaopela go  ruta  mongwe  le  mongwe yo o  eletsang  go ithuta  mmino o ntleng le dituelo. Rre Maake o kgothaditse  ditlhopha  tse dingwe tsa  mmino wa Sebirwa  ebong, Sebada, Sekgobokgobo, Retekgeng, Mpha Mpha tsa kgaolo  e go tswelela ba tshegeditse  mmino o, go dira gore o tswelele o le teng mme  ba o  fetisetse  kwa dikokomaneng  tsa Babirwa  tse di tlaa  salang  di  tshegeditse  mmino o mo metseng ya kgaolo e. Mongwe  wa  bagolo ba kgaolo ya Bobirwa, Mme  Lorato  Olebogeng o  tlhalositse gore o eletsa fa mmino wa  Sebirwa  o ka somarelwa le go  anamisediwa kwa dikgaolong tse dingwe gore  o  kgone go  anama fela jaaka mebino e mengwe ya setso e e tumileng  ya  lefatshe leno. Mme  Olebogeng  a re, Babirwa  ba tshwanetse  go itoma molomo wa tlase  go somarela  mmino o,  ka merafe  e mengwe  e  tsweletse sentle ka  go  somarela mmino wa  setso sa bone, ka e bile mmino le kapari di tlhalosa  letso la motho botoka. 